Kate, prinţesa de Wales a Marii Britanii, a anunţat vineri că urmează o chimioterapie preventivă după ce analizele efectuate în urma unei intervenţii chirurgicale abdominale au relevat prezenţa unui cancer.
Reuters a întocmit o cronologie a evenimentelor recente în care a fost implicată familia regală a Marii Britanii, care de la începutul anului trece printr-o serie de încercări, conform News.ro.
17 IANUARIE
Palatul Kensington spune că Kate, Prinţesă de Wales, a fost supusă cu succes unei operaţii abdominale. În aceeaşi zi, Palatul Buckingham anunţă că Regele Charles va urma un tratament pentru o mărire de prostată.
18 IANUARIE
Prinţul William, fiul cel mare al regelui şi moştenitor al tronului, este fotografiat în vizită la soţia sa Kate, care are 42 de ani, la o clinică privată din Londra.
22 IANUARIE
Sarah Ferguson, Ducesa de York şi fosta soţie a fratelui lui Charles, prinţul Andrew, spune că a fost diagnosticată cu o formă malignă de cancer de piele - al doilea diagnostic de cancer într-un an.
Charles este supus unui tratament planificat pentru prostată mărită. Regele este internat în acelaşi spital, London Clinic, în care Kate încă se recuperează în urma operaţiei sale.
29 IANUARIE
Atât Charles, cât şi Kate se întorc acasă de la spital.
5 FEBRUARIE
Palatul Buckingham anunţă că Charles a fost diagnosticat cu o formă de cancer şi că îşi va anula angajamentele publice cât timp urmează tratamentul.
6 FEBRUARIE
Charles este văzut în public pentru prima dată de la diagnosticul de cancer. Regele şi soţia sa, regina Camilla, se deplasează cu un elicopter la proprietatea sa din Sandringham, în zona rurală a Angliei.
7 FEBRUARIE
William mulţumeşte publicului pentru mesajele sale despre Kate şi Charles.
21 FEBRUARIE
Charles se întâlneşte cu prim-ministrul Rishi Sunak în cadrul unei audienţe private săptămânale. Charles spune că mesajele de încurajare şi însănătoşire grabnică primite de la public l-au făcut să plângă.
27 FEBRUARIE
Prinţul William, care trebuia să participe la o ceremonie de comemorare a naşului său la Castelul Windsor, a fost nevoit să îşi anuleze apariţia din "motive personale", a anunţat Palatul Kensington într-un comunicat.
1 MARTIE
Kate, Prinţesa de Wales, va reveni la angajamentele regale după Paşte, a anunţat Palatul Kensington într-o nouă actualizare, pe fondul îngrijorărilor legate de lipsa apariţiei ei publice în urma intervenţiei chirurgicale, ceea ce a sporit zvonurile şi teoriile conspiraţiei.
4 MARTIE
Site-ul american de ştiri despre celebrităţi TMZ a publicat o fotografie cu prinţesa de Wales, surprinsă de paparazzi, despre care spune că a fost făcută în apropierea Castelului Windsor, aceasta fiind prima imagine cu Kate după mai bine de două luni.
10 MARTIE
Mai multe agenţii de ştiri, printre care Getty, Reuters, Associated Press şi AFP, retrag o fotografie a lui Kate şi a copiilor ei emisă de Palatul Kensington, după ce analiza a arătat că nu respectă standardele lor editoriale, imaginile fiind editate. Fotografia a fost publicată alături de un mesaj al lui Kate în care aceasta mulţumeşte publicului pentru sprijin, fiind primul său mesaj public de la intervenţia chirurgicală.
Anunţul că fotografia a fost prelucrată provoacă speculaţii intense despre Kate pe reţelele sociale.
11 MARTIE
Kate îşi cere scuze pentru "orice confuzie" provocată de fotografia editată, spunând că "la fel ca mulţi fotografi amatori, recurge ocazional la editare".
Regele Charles lipseşte de la un eveniment pentru a marca cea de-a 75-a aniversare a Zilei Commonwealth-ului, deoarece continuă să urmeze tratamentul împotriva cancerului.
18 MARTIE
Apar imagini neoficiale cu prinţesa Kate. Ea apare zâmbind alături de soţul ei, prinţul William, la o piaţă agricolă din Windsor, în vestul Londrei.
19 MARTIE
Spitalul în care Kate Middleton a fost operată la abdomen este anchetat cu privire la încălcarea secretului medical, după ce cel puţin un angajat al London Clinic a încercat să acceseze în mod ilegal dosarul prinţesei de Wales în timp aceasta ce era spitalizată.
21 MARTIE
Camilla, soţia lui Charles, spune că regele se simte "foarte bine", în timp ce salută mulţimea în timpul unei vizite în Irlanda de Nord.
22 MARTIE
Kate anunţă că testele efectuate în urma operaţiei abdominale la care a fost supusă în ianuarie au constatat prezenţa cancerului şi urmează o chimioterapie preventivă.